Հայերենի բարբառներում "գերանդի" գործիքանիշ հասկացությունը գրանցվել է մի քանի բառային տարբերակներով, այդ թվում` թըրպան // թըրփան բառանվամբ: Այդ բառանունը Հայերենի բարբառագիտական ատլասի (ՀԲԱ) նյութերում գրանցվել է հայերենի բարբառների շուրջ 15 խոսվածքներում` հիմնականում ընդգրկելով արևմտյան խմբակցության բարբառները: Անկասկած, բառանունը փոխառյալ է թուրքերեն tırpan "մանգաղ, գերանդի" բառից: Ինչ վերաբերում է թուրքերենի փոխառության աղբյուրին, ապա այն ծագում է հունարեն δρέπανον ՙմանգաղ՚ ձևից: Հունարեն ձևն առկա է բազմաթիվ լեզուների մի շարք բառակազմություններում, որոնք այս կամ այն կերպ առնչվում են մանգաղ և գերանդի անվանումներին: Չնայած դրան` հայերենի ժամանակակից բառարաններում դրանք կամ դրանց հայերեն համարժեքներն ընդգրկված չեն: Նույնիսկ Գ.Լուսինյանի ՙՆոր բառգիրք պատկերազարդ ֆրանսահայ՚ բառարանի 1909 թ. հրատարակությունում նշված քննարկվող բառով կազմված մի շարք օտար բառերի հայերեն համարժեքներ, ինչպես` գերանդապտուղ /Drռpanocarpe/, գերանդեղջյուր /DrռpanocՌre/, գերանդատերև /Drռpanophylle/, գերանդաբերան /Drռpanostome/, գերանդաթիռ /Drռpanoptռryx/, նույնպես ընդգրկված չեն ժամանակակից հայերենի բառարանների բառակազմում, մինչդեռ նշված բառերը կարող էին հարստացնել մեր այսօրվա հայերենի բառամթերքը: Առաջարկվում է այսօրվա հայերենի բառապաշարում ընդգրկել նաև հետևյալ նոր բառերը` մանգաղաթիթեռ /Drepana falcataria/, մանգաղամամուռ /Drepanocladus uncinatus/, մանգաղաֆիկուս /Drepanophycus/, մանգաղաբամբուկ /Drepanostachyum/, մանգաղաբջջի հիվանդություն /Drepanocytose/: